L-UE tinsab ixxukkjata bis-sitwazzjoni fis-Sirja li kull ma jmur sejra għall-agħar. Il-vjolenza li qed tiżdied f'Aleppo qed tikkawża tbatija inaċċettabbli u kbira ħafna għal eluf ta' persuni li jgħixu fiha. Sa mill-bidu tal-attakki mir-reġim u l-alleati tiegħu, partikolarment ir-Russja, jidher ċar li l-intensità u l-iskala ta' bumbardamenti mill-ajru fil-parti tal-Lvant ta' Aleppo huma sproporzjonati u l-immirar intenzjonat ta' sptarijiet, professjonisti mediċi, skejjel u infrastruttura essenzjali, kif ukoll l-użu ta' bombi bettija (barrel bombs), cluster bombs u armi kimiċi, jikkostitwixxu eskalazzjoni katastrofika tal-konflitt u kkawżaw ammont ulterjorment estensiv ta' vittmi fost il-persuni ċivili, fosthom nisa u tfal u jistgħu jikkostitwixxu delitti tal-gwerra. Ir-reġim Sirjan għandu r-responsabbiltà primarja li jipproteġi l-popolazzjoni Sirjana. Għaldaqstant, l-UE tikkundanna bis-sħiħ l-attakki eċċessivi u sproporzjonati mir-reġim u l-alleati tiegħu, li huma kemm intenzjonati kif ukoll indiskriminati, kontra l-popolazzjonijiet ċivili, il-persunal umanitarju u tal-kura tas-saħħa u l-infrastrutturi ċivili u umanitarji u tappellalhom biex iwaqqfu l-bumbardamenti indiskriminati mill-ajru. L-UE tikkundanna l-ksur u l-abbużi sistematiċi, mifruxin u gravi kontinwi tad-drittijiet tal-bniedem u kull tip ta' ksur tad-dritt umanitarju internazzjonali mill-partijiet kollha, b'mod partikolari r-reġim Sirjan u l-alleati tiegħu. L-immirar ta' konvoj umanitarju tan-NU fid-19 ta' Settembru jikkostitwixxi ksur ċar tad-dritt internazzjonali, li jeħtieġ li jiġi investigat b'mod sħiħ. L-UE tistenna b'interess il-konklużjonijiet tal-bord ta' inkjesta intern tan-NU. Dawk responsabbli għal tali ksur u abbużi għandhom jinżammu responsabbli. F'dawn iċ-ċirkostanzi dejjem aktar gravi, l-UE tappella b'mod urġenti għal: waqfien tat-titjiriet militari kollha minn fuq il-Belt ta' Aleppo; waqfien immedjat tal-ostilitajiet li għandu jiġi ssorveljat minn mekkaniżmu b'saħħtu u trasparenti; waqfien tal-assedji; kif ukoll aċċess umanitarju sħiħ, sostenibbli u mingħajr xkiel fil-pajjiż kollu, mogħti mill-partijiet kollha. Dawn il-passi huma essenzjali biex il-poplu ta' Aleppo u dawk f'partijiet oħrajn tal-pajjiż jiġu salvati u biex titwitta t-triq biex jerġgħu jibdew taħditiet kredibbli fost il-partijiet Sirjani biex b'hekk ikun hemm sigurtà għall-popolazzjoni kollha tas-Sirja. F'dan il-kuntest, l-atturi reġjonali għandhom responsabbiltà speċjali, partikolarment il-pajjiżi ġirien. L-UE ser tkompli b'diplomazija umanitarja intensiva u tfittex modi kif ittejjeb l-aċċess u l-protezzjoni kif ukoll kif tippromwovi l-prinċipji umanitarji u l-kunsens lokali dwar il-linji gwida għall-għoti ta' għajnuna. L-UE tappella lill-partijiet kollha, speċjalment lir-reġim Sirjan, biex jipprovdu aċċess sħiħ u mingħajr xkiel fil-pajjiż kollu lil dawk kollha li jkunu fil-bżonn u biex ineħħu kull ostaklu għall-għoti ta' għajnuna umanitarja. L-użu tal-qtil bil-ġuħ tal-persuni ċivili permezz tal-assedju ta' żoni popolati, bħala tattika tal-ġwerra, li fil-parti l-kbira kien responsabbli għalih ir-reġim, kif ukoll it-trasferimenti sfurzati tal-popolazzjoni jikkostitwixxu ksur ċar tad-dritt umanitarju internazzjonali u jenħtieġ li jieqfu. Huwa importanti ħafna li tingħata għajnuna immedjata lil dawk li qed ibatu. Il-Kunsill għalhekk jilqa' b'sodisfazzjon l-inizjattiva umanitarja ta' emerġenza tal-UE li tnediet fit-2 ta' Ottubru f'koordinazzjoni u kooperazzjoni mill-qrib ma' aġenziji tan-NU, biex titwassal għajnuna umanitarja fil-parti tal-Lvant ta' Aleppo u żoni assedjati oħrajn u biex tkun tista' ssir evakwazzjoni sikura u ssorveljata ta' każijiet mediċi urġenti. Huwa jħeġġeġ lir-reġim Sirjan biex jagħti awtorizzazzjonijiet mingħajr dewmien għal kunsinni ta' konvojs umanitarji li jaqsmu l-fruntieri, inkluż lill-parti tal-Lvant ta' Aleppo. L-UE tenfasizza l-importanza tal-Grupp Internazzjonali ta' Appoġġ għas-Sirja (ISSG) u tat-taskforce umanitarja tiegħu biex jinkisbu riżultati fuq il-post u biex tittaffa t-tbatija tal-poplu Sirjan. Hija tappella lis-sħab kollha u lill-partijiet kollha fil-konflitt biex jipproteġu lill-persuni ċivili, inklużi l-istrutturi u l-persunal umanitarji u mediċi fil-partijiet kollha tal-pajjiż u biex jgħinu biex tiġi ffaċilitata l-ħidma tan-NU u ta' organizzazzjonijiet umanitarji oħra fuq il-post biex jipprovdu assistenza vitali lil gruppi vulnerabbli, speċjalment lin-nisa u t-tfal, u biex jevakwaw lill-persuni midruba u morda. L-UE temmen bis-sħiħ li ma jista' jkun hemm l-ebda soluzzjoni militari għall-konflitt. L-UE ttenni l-impenn tagħha lejn l-unità, is-sovranità, l-integrità territorjali u l-indipendenza tal-istat Sirjan. Filwaqt li tfakkar fil-Konklużjonijiet tagħha tat-23 ta' Mejju 2016, l-UE tipparteċipa b'mod attiv fl-ISSG u t-taskforces tiegħu u tappoġġa b'mod sħiħ lill-Mibgħut Speċjali tan-NU de Mistura fl-isforzi biex jinħolqu l-kundizzjonijiet biex jerġgħu jibdew it-taħditiet fost il-partijiet Sirjani, filwaqt li tieħu nota tal-proposta tiegħu għall-Lvant ta' Aleppo. L-UE tirrikonoxxi l-isforzi li saru biex jerġa' jiġi stabbilit waqfien sħiħ tal-ostilitajiet u jiddispjaċiha li dawn għadhom ma rnexxewx u tħeġġeġ sforzi ulterjuri biex isir dan. L-UE tikkundanna l-veto Russu tat-8 ta' Ottubru għar-Riżoluzzjoni tal-Kunsill tas-Sigurtà tan-NU biex jerġa' jiġi stabbilit waqfien tal-ostilitajiet u biex jingħata aċċess umanitarju f'Aleppo li kienet kosponserizzata mill-Istati Membri kollha tal-UE. Ma jistax ikun hemm iktar dewmien b'rabta mal-waqfien mill-ġdid tal-ostilitajiet li jippermetti li jsiru sforzi biex tinsab soluzzjoni politika f'konformità mad-dispożizzjonijiet tal-UNSCR 2254 u 2268 u l-Komunikat ta' Ġinevra tat-30 ta' Ġunju 2012, dan bil-għan li l-partijiet kollha jkunu jistgħu jerġgħu jinvolvu ruħhom f'negozjati favur transizzjoni politika ġenwina. Din it-transizzjoni għandha tinkludi korp governattiv transizzjonali wisa' b'setgħat eżekuttivi sħaħ li jkun ikkostitwit abbażi ta' kunsens reċiproku. L-UE ser tkompli tappoġġa l-isforzi tal-oppożizzjoni Sirjana u b'mod partikolari l-Kumitat Għoli tan-Negozjati (HNC) bħala d-delegazzjoni tal-oppożizzjoni fit-taħditiet f'Ġinevra fejn in-NU taġixxi ta' medjatur. Il-Kunsill jilqa' l-impenn tar-RGħ biex timpenja ruħha aktar mal-oppożizzjoni Sirjana u s-soċjetà ċivili. L-UE terġa' tħeġġeġ lir-reġim Sirjan biex fl-aħħar nett jistabbilixxi l-pjan tiegħu biex tassew jimplimenta transizzjoni politika ġenwina. Ma jistax ikun hemm paċi dejjiema fis-Sirja taħt ir-reġim attwali u qabel ma jiġu indirizzati l-ilmenti u l-aspirazzjonijiet leġittimi tas-soċjetà Sirjana. Ladarba jkun hemm fis-seħħ transizzjoni politika inklużiva tista' biss l-UE tassisti fir-rikostruzzjoni tal-pajjiż direttament u permezz ta' organizzazzjonijiet internazzjonali, objettiv tal-UE li ser jippermetti lil miljuni ta' Sirjani li ġew sfurzati jaħarbu minn djarhom biex jerġgħu lura fihom u biex jgħixu fil-paċi u s-sigurtà f'artijiethom stess. Il-Kunsill jilqa' l-koordinazzjoni kostanti tar-Rappreżentant Għoli man-NU u l-appoġġ tagħha għall-isforzi tal-Mibgħut Speċjali tan-NU de Mistura kif ukoll l-involviment intensifikat tagħha ma' atturi ewlenin bl-għan li twitti t-triq biex jitkompla l-proċess politiku inklużiv u mmexxi mis-Sirja taħt il-patroċinju tan-NU, u jistieden lir-Rappreżentant Għoli biex tirrapporta lura u tissuġġerixxi azzjoni addizzjonali li tista' tittieħed. Il-Kunsill jieħu nota tal-impenn tar-Rappreżentant Għoli u tal-Kummissjoni biex jikkonsolidaw l-isforzi eżistenti tal-UE sa mill-bidu tal-konflitt, inkluż l-għajnuna umanitarja kif ukoll l-assistenza ta' sokkors u ta' rkupru kif imsemmi fl-Istrateġija Reġjonali tal-UE. Il-Kunsill jappella lir-Russja, inkluż bħala kopresident tal-ISSG biex, permezz ta' politiki u azzjonijiet, turi li qed isiru l-isforzi kollha biex jintemmu l-bumbardamenti indiskriminati mir-reġim Sirjan, biex jerġa' jkun hemm waqfien mill-ostilitajiet, biex jiġi żgurat aċċess umanitarju immedjat u estiż u biex jinħolqu l-kundizzjonijiet għal transizzjoni politika kredibbli u inklużiva. L-UE tikkundanna bl-aktar mod qawwi l-użu kkonfermat ta' armi kimiċi (kif ġie spjegat fid-dettall fir-rapport tal-Mekkaniżmu Investigattiv Konġunt (MIK)) u l-attakki mifruxin fuq il-persuni ċivili u l-ksur u l-abbużi tad-drittijiet tal-bniedem mir-reġim Sirjan u d-Da'esh. Is-sejbiet tar-rapport tal-MIK jeħtieġu azzjoni b'saħħitha mill-OPCW u l-KSNU. Dawk kollha responsabbli għal tali każijiet ta' ksur tad-dritt internazzjonali, b'mod partikolari d-dritt umanitarju internazzjonali u d-dritt dwar id-drittijiet tal-bniedem, li wħud minnhom jistgħu jikkostitwixxu delitti tal-gwerra jew delitti kontra l-umanità, jinħtieġu jitressqu quddiem il-ġustizzja, inkluż dawk li wettqu delitti kontra minoranzi reliġjużi u etniċi kif ukoll gruppi oħra. L-impunità għal tali delitti hija inaċċettabbli u għalhekk l-UE ser tkompli tappoġġa sforzi biex tinġabar evidenza bil-ħsieb ta' azzjoni legali ulterjuri. L-UE tfakkar fil-konvinzjoni tagħha li s-sitwazzjoni fis-Sirja għandha tiġi riferuta lill-QKI u ġġedded l-appell tagħha lill-Kunsill tas-Sigurtà tan-NU biex jieħu azzjoni f'dan ir-rigward. L-UE u l-Istati Membri tagħha ser jesploraw il-possibbiltajiet ta' azzjoni miftiehma, fost l-oħrajn permezz tal-Assemblea Ġenerali tan-NU. F'dan il-kuntest, l-UE ser taġixxi b'mod rapidu, skont proċeduri stabbiliti, bil-għan li timponi aktar miżuri restrittivi kontra s-Sirja mmirati lejn individwi u entitajiet Sirjani li jappoġġaw ir-reġim sakemm tkompli r-repressjoni. L-UE tikkundanna l-atroċitajiet imwettqa mid-Da'esh u gruppi terroristiċi oħra ddeżinjati min-NU, u tafferma mill-ġdid l-impenn qawwi tagħha biex tiġġieled kontrihom. L-UE tkompli tappoġġa l-isforzi tal-Koalizzjoni Globali kontra d-Da'esh fis-Sirja u l-Iraq. Id-Da'esh u organizzazzjonijiet terroristiċi oħrajn deżinjati min-NU jikkostitwixxu theddida għall-futur tas-Sirja kif ukoll għall-interessi u l-valuri tal-UE. L-UE tappella għall-prevenzjoni ta' appoġġ materjali u finanzjarju milli jilħaq individwi, gruppi, impriżi u entitajiet assoċjati ma' dawn il-gruppi terroristiċi ddeżinjati min-NU u għad-dissważjoni ta' kwalunkwe parti milli tikkollabora magħhom. Il-Kunsill jappella għas-separazzjoni rapida tal-kumbattenti kollha mhux deżinjati bħala entitajiet terroristiċi, minn dawk deżinjati bħala tali. Soluzzjoni politika biss tista' twassal għal telfa deċiżiva fis-Sirja tad-Da'esh u ta' gruppi terroristiċi oħrajn deżinjati min-NU. Ara l-paġna tal-laqgħa